Pretoria-onluste ontwrig Junie-eksamensTydens die onluste in Pretoria in Junie 2016. Foto: Twitter Die gewelddadige betogings wat sedert Maandag in Pretoria woed, het skole se onderrig en die Junie-eksamens ontwrig, het die Gautengse departement van onderwys Woensdag gesê. “Junie-eksamens vir deeltydse Senior Sertifikaat-kandidate is deur die betogings geraak,” het Oupa Bodibe, woordvoerder van die departement, gesê. “Ons is in gesprek met die departement van basiese onderwys om te besluit wanneer die vraestelle geskryf sal word. Plaasvervanger-vraestelle is voorberei vir sulke moontlikhede.” Bodibe het gesê herskryf-geleenthede vir die ander grade wat eksamens misgeloop het, sal met die onderskeie skoolhoofde bespreek word om voorsiening te maak vir die vakke wat geraak is. Geweld het drie dae gelede in Pretoria uitgebreek waartydens paaie afgesper, busse gebrand en winkels geplunder is in onder meer Atteridgeville, Mamelodi, GaRankuwa en Hammanskraal. Betogers is glo gekant teen die ANC se besluit om Thoko Didiza as die party se burgemeesterskomiteelid vir Tshwane aan te wys. Talle winkels is Dinsdagnag (21 Junie 2016) in Pretoria geplunder. Foto: Twitter Woensdag was die betogings kalmer, hoewel geweld steeds plek-plek opgevlam het. Die geweld het na Mabopane versprei waar plaaslike winkels deur betogers bestorm en geplunder is. Die polisie het ook bevestig dat twee mense wat Dinsdagnag glo ŉ winkel in Mamelodi geplunder het, doodgeskiet is. Bodibe het gesê die Gautengse departement van onderwys is in noue verbinding met die polisie om skole in die provinsie te monitor. “Ons skoolpatrolleerders is opdrag gegee om oplettend te wees en enige verdagte aktiwiteite rondom die skole onmiddellik by skoolhoofde aan te meld. Ons doen ŉ beroep op gemeenskapslede en die skole se beheerliggame om die departement te help om ons skole veilig te hou sodat die toekoms van ons leerders nie in gedrang geplaas word nie.” Lees alle vorige berigte oor die Pretoria-onluste op Maroela Media.